મમ્મીની રસોઈની ગંધ અને સ્વાદ એ ધાવણ પછી સંતાન માટે સૌથી મોટી માતૃત્વની પહેચાન હોય છે. મામી યાદ રાખી રાખીને ટ્રેન્ડી જબાનમાં કહીએ તો એ જ ટેસ્ટ 'રિવાઈવ' કરે, એ એમની જાણે એપલની પેટન્ટ મળ્યાની ખુશી! ગરમ ઉતરતી રોટલી જીદ કરી ખવડાવે, ત્યારે એમાં ઘેર તાવેલા ઘી પર ખાંડ નાખેલું પપૂડૂં હોય કે પૂરણપોળી, બટાકાવડા હોય કે તીખા ગાંઠિયા! બત્રીસ કોઠે દીવા થાય એવી એ જે હોંશથી રસોઈ રાંધે, એ ફાઈવ સ્ટાર બેન્કવેટમાં શોધી ના જડે!